題可久上人房素屏
作者：强至
朝代：宋

paragraphs: 雕軒畫室吳僧居，花草禽魚屏面集。
豈如蕭爽大士堂，雪山數尺平頭立。
滿齋虛白已自生，隔坐紛華不容入。
霜毫一掃都無痕，獨有淋漓粉光濕。
好丹世上空紜紜，趣與師同百無十。
常時吟客惟我來，共愛此屏微靜翕。
目睛難駐手試捫，指下琉璃無寸澀。
願乘醉筆留幾行，爲寫高僧白雲什。